*Melléklet a 32/2024. sz. képviselő-testületi határozathoz*

# **A fürdő bemutatása**

A KŐRÖSSZOLG Nonprofit Kft. fürdőüzemeltető részlegének a tárgyi feladatellátás során elvégzett összetett feladatait a fürdő – történetét is érintő – bemutatásán keresztül kívánjuk árnyalni.

Kiskőrösi Rónaszéki Fürdő története az 1950-es évek második felére vezethető vissza, amikor olajat kerestek Bács-Kiskun megyében. Az olaj után kutatók megdöbbenésére nem a várt eredményt hozott a fúrás. Mintegy 1000 méter mélyről gyógyvíz tört a felszínre, amiről azóta kiderült, hogy az 54 C°-os víz kiváló összetételű hévíz, melynek alábbiak az összetevői: nagy sókoncentrációjú, nátriumkloridos, hidrogénkarbonátos, jódos-brómos héviz, melynek flór tartalma is jelentős. A gyógyvíz kiválóan alkalmas reumás, mozgásszervi, degeneratív és nőgyógyászati megbetegedések eredményes gyógyítására. Tudományos vizsgálatok megállapításai szerint olyan vegyi összetételű, amely nemzetközi összehasonlításban is kiemelkedő. A KŐRÖSSZOLG Nonprofit Kft., mint fürdőüzemeltető legfontosabb feladata, ennek a gyógyvíznek a lehető legnagyobb elérést biztosítani a fürdővendégek legnagyobb elégedettségére.

1957-ben társadalmi munka segítségével megnyitott a fürdő 2 darab termál medencével és egy hidegvizes úszómedencével. A fürdő közel 30 évig ezzel a 3 medencével működött. A 80-as években szükségessé vált egy tanmedence megépítése az úszni tanulók számára. Ez időben kulcsos, kabinos öltözők, valamint egy 20 m² -es vizes blokk szolgálta ki a fürdőzőket.

A fürdő területéhez hozzátartozó 2 hektárnyi erdős terület kihasználatlanul állt. Az akkori fürdő vezetés kemping kialakítása mellett döntött a parlagon álló területen. Mivel a kemping szerves egysége lett a fürdőnek és ezt a kempingezők felfedezték, nem kellett sokat várni arra, hogy a visszatérő vendégeket fogadja a kemping. Napjainkban a fürdő termálvize miatt nem csak magyar vendégek, hanem számos külföldi (német, cseh, holland, osztrák) zömében nyugdíjas kempingező látogatja tavasszal és ősszel a kempinget, akiknek külföldi orvosok javasolják a gyógyvíz kiváló hatását. A KŐRÖSSZOLG Nonprofit Kft., mint fürdőüzemeltető kiemelt feladata a közfeladatellátás során a Kiskőrösi Rónaszéki Fürdőben működő kemping évi 365 napos működtetése, a hazai és a külföldi kempingezők fogadása és magasszintű kiszolgálása, az infrastruktúra lehetőség szerinti folyamatos fejlesztésével.

A 90-es évek elején az úszómedence feszített víztükröt kapott, ami a kor követelményeinek megfelelt. Megépült az úszómedence vízforgató- és vegyszeradagoló rendszerének, valamint a hőcserélő berendezésnek a gépháza is. A termálmedencék a termálvizes kút vizének hőcserélőn való átvezetésével történő hűtés után kerülnek naponként feltöltésre, ill. leürítésre. Az elvett hőt — a hőcserélő segítségével — az úszó és tanmedencék vizének temperálására használjuk. A KŐRÖSSZOLG Nonprofit Kft. fürdőüzemeltetőként folyamatosan biztosítja – a mindenkor hatályos vonatkozó jogszabályokban foglaltak szigorú betartásával – a Kiskőrösi Rónaszéki Fürdő hideg- és termálvizes medencéinek biztonságos működését.

2005-ben szükségessé vált a régi öltöző kabinok és az elavult szociális helység lerombolása és egy új minden tekintetben az akkori normáknak és elvárásoknak megfelelő új szociális blokk megépítése. Valamint ezzel párhozamosan az iker elrendezésű termálvizes medencék felújítása. A szociális helységben helyet kapott egy 400 fős öltöző, mellékhelyiség, étkező, iroda, vegyszerraktár, személyzeti öltöző, pénztárblokk és büfé. Természetesen az épület a mozgáskorlátozottaknak akadálymentesített. A termálmedencék csempézve lettek és élményelemek kerültek beépítésre. Derék-, talp- és váll vízsugármasszázs elemek segítik a gyógyulásban a fürdőző vendégeket. Új tető lett a medencék fölé építve a régi árnyékoló helyett. A KŐRÖSSZOLG Nonprofit Kft., mint fürdőüzemeltető biztosítja a teljes fürdőlétesítmény folyamatos működését, az üzembiztonság legmagasabb szintű fenntartásával, a szükséges javítások és karbantartások folyamatos elvégzésével.

2008-ban elkezdődött egy – a kistérségi úszásoktatás elősegítését célzó – sikeres pályázat útján a tanuszoda építése. Az uszoda össze lett kapcsolva az új szociális épülettel. 1 darab úszómedence és 1 darab tanmedence, valamint szauna és gőzkabin került kialakításra. Az uszoda galériájában masszázshelyiség lett kialakítva. Az uszodában a fűtést hőszivattyús rendszer által sikerült megoldani, ami a vizek temperálását is végzi. Mivel a tanuszodának folyamatos melegvíz igénye van, ezért az addigi idényfürdő most már egész évben nyitva van. Iskolai tanév alatt a tanuszodába a kistérségből járnak a diákok kötelező úszásoktatásra. Az oktatásokon felül számos diák jár úszó edzésre, akik versenyszerűen űzik a sportot, szép sikereket érve el. Hétvégenként gyógypedagógus babaúszást tart az uszodában, ahova 3 hónapos kortól lehet a babákat hozni. Nyáron az iskolai tanév végeztével a Kiskőrösi Vízisport Alapítvány szervezésében úszótanfolyamok és nyári táborok kezdődnek az uszodában és a strand területén. A KŐRÖSSZOLG Nonprofit Kft., mint fürdőüzemeltető biztosítja a kistérségi úszásoktatáshoz, valamint az úszó- és vízilabdasporthoz, továbbá a szabadidős úszáshoz a tanuszoda tan- és úszómedencéiben a lehetőséget, pályabeosztás kialakításával szervezi a fürdő vendégei számára a lehető legkomfortosabb medencehasználatot, illetve a rendezett keretek közötti úszást.

A tanuszoda elkészültével fontossá vált a régi pénztárépület lebontása és helyébe egy új a mai stílusoknak megfelelő épület megépítése. Ekkor került kiépítésre a fürdő területén a beléptető rendszer. A régi kulccsal zárható öltözőszekrények át lettek alakítva és a beléptető rendszer által proxy órával nyithatók és zárhatók lettek. Kamerás megfigyelőrendszer is telepítve lett a fürdő területén a medencéknél és a pénztárépületnél, valamint a kemping területén is. A KŐRÖSSZOLG Nonprofit Kft., mint fürdőüzemeltető feladata az állandó személyzet segítségével a teljes létesítmény nappali- és éjszakai takarítása mellett az is, hogy biztosítsa a fürdővendégek számára, hogy a lehető legkényelmesebben tudják igénybe venni a fürdő szolgáltatásait. Többek között emiatt is vette a szociális épületben működő központi büfét a KŐRÖSSZOLG Nonprofit Kft. saját üzemeltetésbe.

A vendégek folyamatos elégedettségének fenntartása érdekében napjain egyik legfontosabb célkitűzése a fürdő területének rendezése, szépítése és a meglévő üzem karbantartása, folyamatos újítása. A medencék körüli beton lecserélése térkövekre. Parkosítás és a régi 30 éves padok lecserélése, kültéri öltöző alkalmatosságok beszerzése, főként a nyári szezonban a szociális épület tehermentesítése céljából. A KŐRÖSSZOLG Nonprofit Kft., fürdőüzemeltetőként folyamatosan gondoskodik a létesítmény épületei mellett a nagyméretű zöldfelületek gondozásáról, karbantartásáról is.

A fürdő villamos energia igényének kielégítésére megújuló energiaforrásokkal több pályázat révén napelemes rendszerek lettek kiépítve, valamint új hőszivattyús rendszer került beüzemelésre. A KŐRÖSSZOLG Nonprofit Kft. fürdő üzemeltetői feladatai közé tartozik a fürdő területén működő napelemes erőművek folyamatos üzemképességének fenntartása is.

A 30 évig folyamatosan működő gyógyvízzé nyilvánított (2. számú) termálkút 2017-ben eltömedékelődött, javíthatatlan állapotba került, így szükségessé vált egy új termálkút (2A számú) fúrása. A fürdő termálmedencéinek folyamatos üzembiztonságát szolgálja a 3. és 4. számú termálkút, melyek tartalék kútként bármikor bekapcsolhatók a termálmedencék ellátásába. Normál üzem mellett ezek a kutak a szomszédos Hotel Imperial Gyógyszálló és Gyógyfürdő fürdőkomplexumát szolgálják ki. A KŐRÖSSZOLG Nonprofit Kft., mint fürdőüzemeltető egyik legfontosabb feladata a folyamatos üzembiztonság fenntartása érdekében a fürdő területén működő termálkutak üzemszerű működtetése és karbantartása.

Nyáron az iskolai tanév végeztével a Kiskőrösi Vízisport Alapítvány szervezésében úszótanfolyamok és nyári táborok kezdődnek az uszodában és a strand területén.

A fürdő napjainkban az alábbi medencékkel üzemel:

1 db. Kültéri úszómedence, feszített víztükrű / 25 x 15 x 1,5 /

1 db. Kültéri tanmedence, feszített víztükrű / 6 x 12 x 0,9 /

1+1 db. Iker elrendezésű termálmedence, töltő-ürítő / 2 x 14 x 7 x 0,75 /

1 db. Kültéri pancsoló medence, feszített víztükrű /5 x 3 x 0,40 /

1 db. Beltéri úszómedence, feszített víztükrű / 25x11x1,5 /

1 db. Beltéri tanmedence, feszített víztükrű / 12,5x6,0x0,9 /

1 db. Beltéri merülő medence, visszaforgatott vizű / 11,2x1,2x1,25 /

3 db. Szauna és 1 db. gőzkabin 8 — 8 fő befogadóképességű

A KŐRÖSSZOLG Nonprofit Kft. tárgyi közfeladat ellátási tevékenységét az Önkormányzat tulajdonában álló Kiskőrös belterületén zöldes, parkos övezetben a 2725/4 hrsz-ú – természetben Kiskőrös, Erdőtelki út 17. – ingatlanon látta el az itt található létesítményekben, a fürdő, tanuszoda és kemping vagyonhoz tartozó tárgyi eszközökkel. A 2725/4 hrsz-ú ingatlannal egységet képez a 2725/5 és 2725/6 hrsz-ú ingatlan, ahol az itt elhelyezett napelemek segítették a fürdő elektromos áram ellátását.

2023. január 15-től a Kiskőrösi Rónaszéki Fürdő átmenetileg zárva tartott, így a tárgyi közfeladat a Hotel Imperial Gyógyszálló és Gyógyfürdő (6200 Kiskőrös, Erdőtelki út 21.) fürdőkomplexumban került ellátásra.

# **A fürdő üzemeltetésének személyi állománya 2023. december 31-én**

* fürdőmanager: 1 fő;
* pénztáros: 3 fő;
* uszodamester 4 fő;
* takarító: 1 fő;
* gépész: 1 fő;
* kertész: 1 fő;
* büfé üzletvezető: 1 fő;
* műszaki vezető: 1 fő;
* pénzügyi vezető: 1 fő.

A kempingtalálkozók és egyéb rendezvények ideje alatt biztonsági szolgálat igény szerinti létszámban látta el a kemping, valamint az egyéb fürdőterület őrzését. Nyáron a megnövekedő fürdővendégek miatt 2 fő, mint medenceőr, segíti az uszodamesterek munkáját. Naponta a fürdő zárása után külsős takarító cég végzi el a tanuszoda és a szociális épület, valamint a termálmedencék takarítását.

A feladatellátáshoz szükséges gépeket, berendezéseket, szerszámokat és egyéb eszközöket, valamint gépjárműveket a KŐRÖSSZOLG Nonprofit Kft. a fürdőüzemeltető részleg számára folyamatosan biztosította.

# **2023. évi szakmai feladatellátás**

2023. évben a KŐRÖSSZOLG Nonprofit Kft. a 101/2019. és 23/2020. képviselő-testületi, a 31/2020. polgármesteri, a 12/2021., a 73/2021., a 16/2022. és a 18/2023. képviselő-testületi határozatok alapján üzemeltette – a közfeladatellátási szerződés keretében, az Önkormányzati törvényben meghatározott kötelező és önként vállalt feladatokra vonatkozó jogszabályi előírások betartásával – a Kiskőrös Város Önkormányzatának tulajdonában lévő Kiskőrösi termálfürdő, tanuszoda és kemping létesítményt, melynek elnevezése: Kiskőrösi Rónaszéki Fürdő.

A KŐRÖSSZOLG Nonprofit Kft. a Kiskőrösi Rónaszéki Fürdő működtetési, üzemeltetési közfeladatait ellátva, biztosította az egészséges életmód közösségi feltételeinek elősegítését, a betegségmegelőzést, az egészségmegőrzést és a sport támogatását az úszásoktatás, vízisport, szervezett tömegsport, egyéni úszás, strandolás, pihenés, sportrendezvények lebonyolításán keresztül.

A közfeladatainak ellátása érdekében a 101/2019 (VIl.25.) sz. Képviselő-testületi határozat értelmében a tulajdonos Kiskőrös Város Önkormányzata a KŐRÖSSZOLG Nonprofit Kft. részére használati díj megfizetése nélkül biztosította a termálfürdő, tanuszoda és kemping létesítmény használatát.

Fentieknek megfelelően 2023. évben a KŐRÖSSZOLG Nonprofit Kft. fürdőüzemeltető részlege által ellátandó feladatok a Kiskőrösi Rónaszéki Fürdő területén:

1. Biztosítani a létesítmény valamennyi műszaki rendszerének előírásszerű, szakszerű és biztonságos működtetését;
2. Gondoskodni a létesítmény műszaki, egészségügyi, üzembiztos, stb. előírásainak megfelelő működéséhez szükséges minden feltétel biztosításáról, illetve teljesítéséről;
3. Biztosítani a létesítmény teljes körű karbantartását, beleértve a tervszerű megelőző karbantartást, és a rendszeresen visszatérő nagyjavítást is;
4. Gondoskodni a létesítmény megfelelő őrzéséről, amely legalább: április 1. napjától október 31. napjáig 18.00 órától 06.00 óráig éjszakai biztonsági szolgálattal, június 1. napjától augusztus 30. napjáig 10.00 órától 18.00 óráig nappali biztonsági szolgálattal;
5. Biztosítani a létesítmény valamennyi részének megfelelő tisztántartását, illetve használatra alkalmas állapotban tartását – beleértve a téli hó eltakarítást és síkosság-mentesítést is –, továbbá a keletkezett hulladék elszállítását és ártalmatlanítását;
6. Megszervezni és folyamatosan ellátni a kemping működtetését, üzemeltetését, területének gondozását;
7. Gondoskodni a létesítmény hasznosításával kapcsolatos valamennyi feladat elvégzéséről;
8. Biztosítani a gyógyászati célú tevékenységek működésének a lehetőségét (személyi és tárgyi feltételek);
9. Honlapot és közösségi médiafelületeket üzemeltetni, gondoskodni a fürdő internetes oldalának és közösségi média felületeinek fejlesztéséről, karbantartásáról és frissítéséről;
10. Biztosítani az iskolai úszásoktatás helyének, a szükséges feltételeknek a meglétét. Az úszásoktatási órák megtartására hétfőtől péntekig kerül sor.

A Kiskőrösi Rónaszéki Fürdő általános esetben naponta 8:00 órától 20:00 óráig várja vendégeit. Az I. negyedévben a fürdő folyamatosan nyitva volt, sem ünnepnap, sem karbantartás miatt nem zárt be. Azonban a 2023. január 16. és 2023. április 15. közötti időszakban a megemelkedett energiaköltségekre tekintettel, a gazdaságos működés kialakítása, valamint költséghatékony üzemeltetés érdekében a Kiskőrösi Rónaszéki Fürdő átmenetileg zárva tartott, ezen időszak alatt a tárgyi közfeladat a Hotel Imperial Gyógyszálló és Gyógyfürdő (6200 Kiskőrös, Erdőtelki út 21.) fürdőkomplexumban került ellátásra.

A KŐRÖSSZOLG Nonprofit Kft. tárgyi feladatokat részben saját alkalmazotti létszámmal, részben alvállalkozók igénybevételével látta el.

# **2023.01.01. – 2023.12.31. pénzügyi és statisztikai kimutatás**

A 2020 és 2021 évek pandémiás időszakai alatt több hónapig tartó leállásra kényszerültünk. Üzemeltetésünk időszaka alatt 2022 volt az első olyan év, melyben zárva tartás nélkül 12 hónapon át fogadhattunk vendégeinket a fürdőben és a kempingben.

Több éven keresztül igen baráti árakon tudtuk biztosítani vendégeink részére szolgáltatásainkat. A drasztikusan megemelkedett energia árak miatt sajnos ez már nem volt tartható, így előbb 2022. 07. 01-én, majd 2023. 04. 15-én hajtottunk végre áremelést.

A 2023. év új kihívások elé állította fürdőnk működését az energia árak drasztikus megemelkedése miatt. Tapasztalataink szerint fürdőnk látogatottsága az év eleji időszakban a legalacsonyabb. Az energiafelhasználás és ezen keresztül a közüzemi költségek csökkentése érdekében 2023. január 15.-től 2023. április 14.-ig a szomszédos Hotel Imperial Gyógyszálló fürdő részlegében fogadtuk vendégeinket. Ezen időszak alatt a fürdő vendégeinek száma mindösszesen 5.734 fő volt. Kempingünkbe érkező vendégeink 151 éjszakát töltöttek el.

|  |  |  |  |  |
| --- | --- | --- | --- | --- |
| **Költségek** | **2022. I. negyedév tény** | **2023. I. negyedév tény** | | **2023. I. negyedév kalkulált** |
|  | **Imperiál** | **Fürdő** |
| Bérleti díj Imperiál Szerződés szerint | - | 8 681 000 Ft | - | - |
| Többlet fogyasztás (közüzem) | - | 2 629 512 Ft | - | - |
| Víz-, szennyvízdíj | 9 733 507 Ft | - | 2 498 314 Ft | 2 498 314 Ft |
| Áram | 15 179 972 Ft | - | 1 759 610 Ft | 29 448 851 Ft |
| Gáz | 289 543 Ft | - | 372 131 Ft | 372 131 Ft |
| Telefon | 90 429 Ft | - | 193 410 Ft | 90 429 Ft |
| Takarítás | 1 552 600 Ft | 1 585 950 Ft | - | 1 885 950 Ft |
| Munkabér | 10 123 419 Ft | 13 979 650 Ft | - | 13 979 650 Ft |
| Járulék | 892 365 Ft | 1 399 165 Ft | - | 1 399 165 Ft |
| Vegyszer | 315 441 Ft | - | 102 000 Ft | 315 441 Ft |
| Labor Vízépszolg 94 | 798 000 Ft | - | 234 000 Ft | 798 000 Ft |
| eü papír, kéztörlő | 157 630 Ft | - | 122 805 Ft | 157 630 Ft |
| egyéb költség | 3 281 627 Ft | 2 178 124 Ft | - | 3 609 790 Ft |
| vissza nem igényelhető áfa | 6 308 722 Ft | 3 248 266 Ft | - | 6 041 075 Ft |
|  |  | **33 701 667 Ft** | **5 282 270 Ft** |  |
| **Költségek összesen:** | **48 723 255 Ft** | **38 983 937 Ft** |  | **60 596 426 Ft** |
| **Bevételek** |  |  |  |  |
| Fürdő | 16 794 250 Ft | 10 882 771 Ft |  | 16 794 250 Ft |
| Keming | 2 979 725 Ft | 951 875 Ft |  | 2 979 725 Ft |
|  |  |  |  |  |
| **Bevételek összesen:** | **19 773 975 Ft** | **11 834 646 Ft** |  | **19 773 975 Ft** |
|  |  |  |  |  |
| **Különbözet:** | **- 28 949 280 Ft** | **- 27 149 291 Ft** |  | **- 40 822 451 Ft** |

A 2023. január 15. és 2023. április 14. közötti időszak költség- és bevétel kimutatása

A fenti költség- és bevétel kimutatás a 2023. január 15. és 2023. április 14. közötti időszakra készült és jól szemlélteti, hogy mekkora lett volna az üzemeltetési oldalon elkönyvelt veszteség amennyiben ebben az időszakban a Kiskőrösi Rónaszéki Fürdő a szokott módon és a szokott helyén üzemelt volna. A kimutatás alapján több, mint 14 millió forint megtakarítást eredményezett, hogy három hónapon keresztül az Hotel Imperial Gyógyszálló fürdő részlegében fogadtuk vendégeinket.

Az év eleji bevételkiesés pótlása és a Fürdő népszerűsitése céljából első alkalommal csatlakoztunk a Fürdők Éjszakája programhoz. Illetve különböző rendezvényekkel kedveskedtünk vendégeinknek, mint például: strand kézilabda, strand foci, retro est, családi nap.

A fürdő és a kemping **összes bevétele** **354.045 E Ft** volt, mely az alábbi tételekből adódik össze:

- Fürdő, Tanuszoda belépőjegy: **134.906 E** **Ft**

- Kemping üzemeltetés: **40.687 E Ft**

- Bérleti díj: **1.497 E Ft**

- Egyéb bevétel: **278 E** **Ft**

- Üzemeltetésre kapott támogatás: **175.427E** **Ft**

- Munkaügyi központtól kapott támogatás: **1.250 E Ft**

Idegenforgalmi adó: **2.661 E Ft**

Fürdő belépők és a kemping látogatottsága **2023. 01.01. – 2023. 12.31.**

**Fürdővendégek száma:** **102.193** **fő,** amelyben benne vannak a kistérségi úszásoktatás és a Kiskőrösi Vizisport Alapítvány által szervezett úszóedzések belépési adatai is. A fürdővendégek száma nem tartalmazza a kemping szállásdíj megfizetésével belépési jogot nyert vendégek (kemping statisztikai adatok közt ismertetett) számát.

**Fürdő statisztikai adatok** (pénztárban értékesített belépők db):

|  |  |
| --- | --- |
| **Belépő típus** | **Értékesített db** |
| Családi belépő | 511 |
| Családi belépő 14 után | 391 |
| Diák Nyugdíjas 14 után | 5988 |
| Diák Nyugdíjas Belépő | 11325 |
| Kiskőrösi nyugdíjas belépő | 256 |
| Kiskőrösi Nyugdíjas belépő 14 óra után | 1092 |
| Felnőtt 14 óra után | 7686 |
| Felnőtt belépő | 8250 |
| Gyerek jegy (3-14 év) | 5183 |
| Szauna + úszójegy (3 óra) | 7486 |
| Úszójegy (2 óra ) | 15844 |
| Úszójegy délután ( 2 óra) | 630 |
| Felnőtt bérlet 10 alkalom | 21 |
| Szauna Gőzkabin Bérlet 10 alkalom | 12 |
| Szauna+úszójegy bérlet (3 órás) 10 alk. | 104 |
| Úszó Bérlet 10 alkalom | 669 |
| Diák, nyugdíjas bérlet 10 alkalom | 359 |
| Kiskőrösi Nyugdíjas Bérlet | 114 |
| 2023.01.15.- 04.15. | 5734 |

Pénztárban értékesített jegyek **127.711 E Ft** árbevétel;

Kistérségi úszásoktatás: **7.860 fő 853 E Ft** árbevétel;

Kiskőrösi Vizisport Alapítvány úszóedzései: **7.932 fő** **327 E** **Ft** árbevétel;

Imperial Hotel vendégei: **8.245 fő** **6.015 E Ft** árbevétel.

**Kemping statisztikai adatok:**

Belföldi vendégek száma: **1.805** **fő**

Belföldi vendégéjszakák száma: **4.847** **éj**

Külföldi vendégek száma**: 620 fő**

Külföldi vendégéjszakák száma: **4.636** **éj,** melybőlNémet 3.148 éj

Holland 662 éj

Osztrák 197 éj

Cseh 181 éj

Lengyel 129 éj

Belga 106 éj

Egyéb(Bolgár,Francia,Svájci,Szerb, Román...) 213 éj

Vendégek száma együttesen: **2.425** **fő**

Vendégéjszakák száma összesen: **9.483** **éj**, melyből a gyermek és tanulók: **613 éj**

A fürdő és kemping **összes költsége 317.753 E Ft** volt, mely az alábbi tételekből adódik össze:

- Üzemeltetési költség (vegyszer, villamos energia, víz-szennyvíz, stb.): **114.296 E Ft**

- Igénybe vett szolgáltatások (karbantartás, takarítás, vízvizsgálat, stb.): **85.113 E Ft**

- Személy jellegű ráfordítások (bérköltség, járulékok, stb.): **69.249 E Ft**

- Értékcsökkenés: **3.371 E Ft**

- Egyéb ráfordítások (vissza nem igényelhető áfa, vízkészlethasználati járulék...): **31.594 E Ft**

- Általános költség**: 14.130 E Ft**

A közölt adatok tájékoztató jellegűek, az éves beszámoló záró időpontjáig változhatnak. A beszámolóban feltűntetett értékek nettóban értendők.

**Legfontosabb felújítási, karbantartási és beruházási munkálatok:**

- Napelemes kiserőművek által megtermelt elektromos energia felhasználásának optimalizálása: 8 844 E Ft,

- Szűrőtartály cseréje: 3 119 E Ft,

- Hőcserélő felújítása, bővítése: 3 035 E Ft,

- Büfé elektromos teljesítményének növelése: 1 003 E Ft,

- Napelemes kiserőmű inverter cseréje: 860 E Ft,

- Infraszauna beszerzése 747 E Ft,

- Napozóágyak pótlása 724 E Ft,

- Zuhanyzók felújítása: 671 E Ft,

- Finn szauna felújítása: 596 E Ft,

- Kerti asztalok és székek beszerzése 416 E Ft,

- Reklámfelületek (hirdetőtáblák) kialakítása: 239 E Ft,

- Pentair priox merülő szivattyú beszerzés 209 E Ft,

- Labdafogó háló kialakítása: 140 E Ft.

A fenti felsoroláson túl – az őszi és tavaszi átfogó tisztasági karbantartások alkalmával – sor került nagyobb volumenű festési-, burkolási-, asztalosipari, villanyszerelési és épületgépészeti felújítási/javítási munkálatokra is, továbbá az év során folyamatos volt a gépek, berendezések karbantartása, valamint az épületek, építmények karbantartása a fürdő üzemszerű, biztonságos működésének és a szolgáltatás színvonalának fenntartása okán.

2023. évben a Kiskőrösi Rónaszéki Fürdő üzemeltetése a Kiskőrös Város Önkormányzata és a KŐRÖSSZOLG Nonprofit Kft. között létrejött közfeladatellátási szerződésben, illetve támogatási szerződésben foglaltaknak megfelelően, rendben zajlott. A feladatellátást nagy mértékben befolyásolta, hogy a 2023. január 16-án a megemelkedett energiaköltségekre tekintettel, a gazdaságos működés kialakítása, valamint költséghatékony üzemeltetés érdekében a Kiskőrösi Rónaszéki Fürdő átmenetileg zárva tartott. 2023. április 15-ig a tárgyi közfeladatellátás keretein belül a fürdő alapszolgáltatásait a Hotel Imperial Gyógyszálló és Gyógyfürdő fürdőkomplexumban lehetett igénybe venni. Az átköltözés és az ideiglenes helyen történő üzemeltetés sikeresen lezajlott, így a feladatellátást ebben az időszakban sem veszélyeztette semmilyen rendkívüli külső körülmény, az ideiglenes helyen sem történt semmilyen említésre méltó – a feladatellátást érdemben befolyásoló – esemény. A feladatellátáshoz támogatást biztosító Kiskőrös Város Önkormányzatának, illetve az említett szerződéseknek a szakmai tartalma szerinti célkitűzései 2023. évben teljesültek.

Kiskőrös, 2024. március 7.

Schäffer Tamás

ügyvezető igazgató

KŐRÖSSZOLG Nonprofit Kft.